**תשובות לשאלות במסגרת מסלול 43 - עידוד השקעות של גופי השקעה מוסדיים בתעשייה עתירת הידע** (להלן: "**מסלול ההטבה**")

**28 ביולי, 2020**

**מובהר האמור כי כל האמור במסמך זה כפוף להוראות מסלול ההטבה ונהליו, כפי שיהיו בתוקף מעת לעת.**

להלן תמצית השאלות שהופנו לרשות הלאומית לחדשנות טכנולוגית (להלן: "**הרשות**"( בקשר עם מסלול ההטבה בצירוף התייחסות הרשות לשאלות:

1. **מהו תאגיד השקעה יעודי?**

תאגיד השקעה יעודי יכול להיות כל התאגדות אשר הוקמה לצרכי השקעה כמפורט במהלול ההטבה. בקשה להכרה בתאגיד שהתאגד לפני לפני כניסת מסלול ההטבה לתוקף (לפני יום כ"ב בסיוון, תש"ף, 14 ביוני, 2020) תלווה בהסבר לנסיבות הקמתו ולכך שהתנאי שהתאגיד הוקם לצורך ביצוע השקעות כמפורט במסלול ההטבה מתקיים. מובהר כי התאגיד יכול שיהיה פעיל לתקופת השקעה ארוכה יותר מתקופת ההשקעה במסלול ההטבה (18 חודשים).

1. **האם ייתכן מצב בו הוועדה תחליט לאשר רק חלק מהבקשה שהוגשה (לא תאושר כל מסגרת ההשקעה שהמשקיע המוסדי ביקש)?**

כן, המסלול נערך כחלק מהליך תחרותי, וכפוף למסגרת תקציבית,כך שרשות החדשנות שומרת לעצמה את הזכות לא לאשר את מסגרת ההטבה או לאשר רק חלק ממנה, וזאת כתלות בציוני ההגשות ואיכותם בהתאם לאמות המידה.

1. **האם כל גוף מוסדי שיעמוד באמות המידה ובתנאי הסף, יקבל הגנה למסגרת השקעה?**

לא, גופים שיגישו בקשה וימצא כי הם עומדים בתנאי הסף, ידורגו על פי איכות הבקשה כפי שתמדד באמות המידה, לועדת המחקר הסמכות לאשר תוכנית בהתאם לדרוג הבקשות ולרף האיכות אותו תקבע הועדה.

1. **האם יש אפשרות לדחות את מועד ההגשה, לבקשת המציע?**

לא ניתן לדחות את מועד ההגשה. מועד ההגשה אחיד לכלל המגישים. בקשות אשר יוגשו לאחר הדד ליין, בשעה 12:00 בצהריים ביום ל' באב, תש"ף, 20 באוגוסט, 2020, יידחו.

1. **האם בהיפוך שרוול ניתן לייחס השקעות והוצאות מו"פ שנעשו בחברת אם שאינה ישראלית לחברת בת ישראלית לטובת עמידה בתנאים המפורטים בסעיף 8.2 למסלול ההטבה?**

לא ניתן לייחס השקעות והוצאות שנעשו בחברה אחרת לחברה ישראלית לצורך עמידה בתנאים המפורטים בסעיף 8.2 למסלול ההטבה, גם אם מדובר בחברות קשורות ונעשה היפוך שרוול.

1. **האם אבני הדרך הם על ההשקעות הישירות (אישור פרטני 40%) או על סך כל ההשקעות.**

אבני הדרך הם על סך כל ההשקעות.

1. **מה קורה אם לא נשמר היחס בין השקעות שמאושרות באופן פרטני על ידי מקבל האישור להשקעות אחרות?**

כתנאי להגנה על השקעות שנעשות באמצעות תאגידי השקעה יעודיים יש לשמור על כך שכ-40% מההשקעות מאושרות באופן פרטני על ידי הגוף המוסדי. אי עמידה ביחס כאמור עלול להוביל לכך שלא תינתן הגנה להשקעות שעשו באמצעות תאגידיים ייעודים.

1. **האם קיימת חובה לקבל אישור מקדמי על השקעה ספציפית?**

אין חובה לבקש אישור מקדמי. מטרת האישור המקדמי היא מתן ודאות לגוף המוסדי (פרה-רולינג) כי החברה בה מתעתד להשקיע הינה חברת הייטק ישראלית כמוגדר במסלול ההטבה. במידה ולא תוגש בקשה לאישור מקדמי, הבדיקה למתן אישור סופי להשקעה תכלול את הבדיקה המבוצעת באישור המקדמי.

1. **האם 30 הימים לקבלת אישור על השקעה ספציפית, הם ימים קלנדרים, והאם ניתן לבצע את ההשקעה בפועל לפני אישור הרשות?**

הימים הינם קלנדרים (לא ימי עסקים). תוך 30 יום מיום חתימת הסכם ההשקעה ניתן להביא את העסקה לאישור רשות החדשנות, גם אם החתימה בוצעה לפני קבלת אישור או כתב אישור מועדת המחקר של רשות החדשנות.

1. **האם מותר לחתום על הסכמים או מזכרי הבנות של תאגיד השקעה יעודי עם מספר גופים מוסדיים.**

כן.

1. **האם יש לאשר תאגידי השקעה יעודים מראש?**

בקשה לאישור השקעה ייעודי ניתן לעשות בשלושה מועדים שונים ועל פי החלטת מקבל האישור:

1. בעת הגשת הבקשה לקבלת הגנה עבור מסגרת השקעות.

ב. יחד עם הבקשה לאישור סופי להשקעה בחברת הייטק ישראלית.

ג. במהלך תקופת ההשקעה ולפני הבקשה לאישור סופי להשקעה בחברת ההייטק ישרלאית.

מתן אישור לתאגיד השקעה ייעודי בטרם ביצוע ההשקעה מטרתו מתן ודאות לגוף המוסדי המתעתד לבצע השקעה באמצעות תאגיד ההשקעה הייעודי.

1. **בקובץ הדוגמה לחישוב, מופיעה דוגמה עם שיעור אחזקה של 70% בתאגיד הייעודי כאשר בפועל בהתאם להנחיות הריגולטורים הפיננסים אנו יודעים שקיימת מגבלה של אחזקה האם התקבל אישור ספציפי מהרגולטור לחריגה מהמגבלה?**

אין במסלול ההטבה, או בקבלת הטבה מכוחו, בשביל לשנות מכללי הרגולציה שחלים על גופים מוסדיים.

1. **למה הכוונה ב"נושאי משרה בכירים" בסעיף 6.1 לטופס הבקשה לקבלת הגנת השקעות במסגרת מסלול ההטבה** (להלן: "**טופס הבקשה**")**?**

הכוונה היא כי על הגוף לפרט את המשרות הבכירות אשר אחראיות באופן ישיר ועקיף למסלול, אין חובה בתפקיד ספציפי. אנו רוצים לראות מי הוא הבכיר ביותר האחראי על הבקשה בכל גוף.

1. **בסעיף 8.1 לטופס הבקשה לא ברור האם מדובר בהשקעות טכנולוגיה או בהשקעות בכלל?**

הכוונה בסעיף היא תהליך ההשקעות הכללי, באם קיים תהלי שונה להשקעות טכנולוגיה יש לציין זאת במפורש ולהסביר מהו ההבדל בין השנים.

1. **בסעיף 8.1 לטופס הבקשה, לא ברור האם מדובר על התהליך של הגוף המוסדי טרום תוכנית החדשנות או על התהליך המותאם שהגוף המוסדי מתווה כחלק מהתוכנית?**

הכוונה היא לתהליך השקעה לפני תקופת התוכנית, במידה ואתם מתכוונים לבצע שינויים בתהליך זה במהלך ביצוע התוכנית, יש לפרט זאת בהערות ולהסביר מהם השינויים ומדוע הם בוצעו.

1. **בסעיף 8.3 לטופס הבקשה, האם הכוונה להשקעה במודל של Co-Invest, Safe, CLA וכו'? כמו כן הטבלה המצורפת מדברת בלשון הווה / עתיד, יש סיבה?**

מודל ההשקעה אשר בוצעה בעבר מתייחס לכל מודל בו עשיתם שימוש ולא רק לסוגי ההשקעות המפורטות במסלול, כמן כן אין סיבה ללשון, מדובר בהשקעות העבר.

1. **בסעיף 9.1 לטופס הבקשה – מה קורה אם בחנו המון השקעות בשלושת השנים האחרונות?**

במידה וקיימות יותר מ-10 השקעות אותן בחנתם, ניתן לפרט את הטובות ביותר ולציין בהערות כי בחנתם עוד X השקעות נוספות, לבחירתכם.

1. **בסעיף 9.1 לטופס הבקשה- הבקשה לאישור רו"ח שהחברות המושקעות הינן עתירות ידע עלולה להקשות, שכן סביר להניח שמרבית החברות שהוחלט שלא להשקיע בהן לא יעתרו לבקשה וכן ממרביתן לא התקבלו דוחות כספיים מבוקרים עליהם יוכל להסתמך רו"ח מטעמנו.**

אישור רו"ח לכך שהחברה עתירת ידע הינו אישור של הרו"ח הפנימי של הגוף המוסדי ולא של החברה שנבחנה, עליו לאשר כי אכו מדובר בחברת הייטק (שימו לב כי הגדרה של חברה עתירת ידע וההגדרה של חברת הייטק ישראלית שונות וכאן אנו מבקשים חברות עתירות ידע).

במידה ולא התקבלו דוחות כספיים בבחינת ההשקעה או כי לא ניתן לאשר זאת על ידי רו"ח הפנימי, יש לציין זאת בהערות ולהסביר את הסיבה.

1. **בסעיף 9.2 לטופס הבקשה – נוסף טור חדש לסעיף שנקרא "רווח / הפסד מההשקעה". מכיוון שהטיפול החשבונאי של גוף מוסדי בהשקעות אינו מתיר שערוכי השקעה (אלא מאפשר להכיר ברווח רק באירוע אקזיט) המוסדיים לא רושמים רווחים במהלך התקופה ולכן הסעיף אינו רלוונטי לנו.**

במידה ויש סעיף שאינו רלוונטי, אין צורך למלא אותו אך יש לציין את הסיבה.

1. **בסעיף 10.1.1 לטופס הבקשה –מי ועדת ההשקעות שיש להציג במסגרת הסעיף?**

יש להציג את הועדה אשר בסמכותה לאשר את ההשקעות כחלק מהתוכנית, במידה וקיימות ועדות שונות יש להתייחס אך ורק לזו המאשרת את ההשקעות בתוכנית, ולציין זאת באופן מפורט.

1. **בסעיף 10.1.2 טופס הבקשה – נדרש להתייחס למודלים וכלים פיננסיים בהם נעשה שימוש. האם הכוונה למודלים של הערכת שווי?**

כן הכוונה היא למודלים של הערכות שווי ומודלי השקעות שונים.

1. **בסעיף 12.2.1.1 לטופס הבקשה– האם מדובר על היקף הסבב כולו או רק על המוסדי בסבב?**

הסעיף מחלק את זה לשנים, היקף הסבב הינו סך הכל, ואילו חלקכם בסבב הינו אך ורק הסכום של הגוף המוסדי בתוך הסבב.

1. **בסעיפים 12.2.1.3-4 לטופס הבקשה – האם מדובר על היקף הסבב כולו או רק על המוסדי בסבב? האם בשיעור אחזקה מתכוונים לשיעור האחזקה של הגוף המוסדי או לשיעור האחזקה של בו אנו מושקעים?**

הסעיף מחלק את זה לשנים, היקף הסבב הינו סך הכל, ואילו חלקכם בסבב הינו אך ורק הסכום של הגוף המוסדי בתוך הסבב. שיעור ההחזקה מתייחס לשיעור הגוף המוסדי בעת ההשקעה לפני דילול, ז"א שיעור ההחזקה שהגוף המוסדי מציג בדוחותיו (אם באמצעות תאגיד אזי שיעור ההחזקה בתאגיד\*שיעור החזקת התאגיד בחברה).

**05 באוגוסט, 2020**

1. **מהי הדרישה לעמידה ב-20% ו-70% כאבני דרך?**

בהתאם לסעיף 9.1 למסלול ההטבה, על הגוף המוסדי לעמוד באבני דרך למימוש מסגרת ההשקעה שאושרו לו כך שתוך תקופה של 6 חודשים מיום הפעלת התוכנית תנוצל לפחות 20% מהמסגרת ותוך 12 חודשים מיום הפעלת התוכנית תנוצל לפחות 70% ממסגרת ההשקעה המאושרת (זוהי מסגרת מצטברת כך שבתום 6 חודשים תנוצל לפחות 20% ממנה ועוד 50% תנוצל ב-6 חודשים שלאחריה, כך שתוך 12 חודשים מיום תחילת התוכנית נוצלה 70% מהמסגרת המאושרת).

1. **מהו השיעור המקסימאלי שיכול להוות הגוף המוסדי מתוך השקעה משותפת (Co-Invest)?**

בהתאם לסעיף 7.1.1.2 גוף מוסדי אשר בחר לבצע השקעה משותפת לא יהווה יותר מ-65% מהסיבוב.

1. **האם אנו נדרשים לאשר כל עסקה שבוצעה במסגרת תאגיד השקעה יעודי?**

במסגרת התוכנית רשאי הגוף המוסדי להגיש בקשה לקבלת אישור מקדמי לעמידת ההשקעה אותה ביצע בתנאי המסלול, הבקשה תוגש ביחס לכל השקעה בין אם בוצעה באמצעות גוף השקעה יעודי או באופן ישיר. בתום 18 חודשי ההשקעה תבצע רשות החדשנות סגירה של התיק ואז תבצע בחינה לעמידת כלל תיק ההשקעות של הגוף המוסדי בתנאי המסלול, השקעות שהובאו לאישור מקדמי יכנסו אוטומטית לחישוב.

חשוב להדגיש כי הגוף המוסדי אינו מחוייב בבדיקה זו והיא מהווה אישור מקדמי.

1. **הצהרת רו"ח בטופס הבקשה, האם יש לאשר רק עמידה בחברה עתירת ידע, או שצריך לבחון עמידה בהגדרת חברת הייטק**

ההצהרה מתייחסת לסעיף 9.2 לטופס (השקעות בפועל), במסגרת ההצהרה, על רו"ח הפנימי של הגוף המוסדי לבחון כי אכן אותה החברה הינה חברה עתירת ידע כאשר המשמעות היא כי 20% מהוצאותיה הינן הוצאות מו"פ (סעיף 2.6 למסלול ההטבה).

1. **האם ניתן להוסיף בסעיפים 9.1 ו-9.2 השקעות שבוצעו בקרנות כניסיון קודם.**

ניתן להוסיף כניסיון השקעות מסוג זה בסעיפים 9.1 ו-9.2.

1. **היכן יפורטו שיתופי פעולה קיימים עם משקיעי הון סיכון?**

שיתופי הפעולה להשקעות שבוצעו בעבר יפורט בטופס ההגשה במסגרת סעיף 11.2 שיתופי פעולה חדשים וקודמים יש לפרט בסעיף 11.3 מבלי להתייחס להשקעה ספציפית.

1. **בסעיף 10.2.1 לטופס המסלול, מדוע ניסיון קודם בגופים אחרים אינו רלוונטי לטבלה זו?**

התייחסות העובדים וניסיון העבר שלהם, רלוונטי לטבלה ויש לציין אותו תחת העמודה "*רקע מקצועי קודם לתפקיד ההשקעות".*

1. **מה התקופה לקבלת אישור מקדמי בגין השקעה שביצענו?**

תקופת הבדיקה המקדמית על השקעה תערך עד שבועיים מיום הגשת הבקשה.

1. **האם השקעה בחברה, בה השקיע גוף מוסדי בעבר (בין אם בחוב או בהון) באופן עקיף דרך קרן השקעות, תחשב כהשקעה קודמת במסגרת התוכנית?**

השקעה עקיפה לא תחשב כהשקעה קודמת במסגרת התוכנית.

1. **בתום תקופת התוכנית יעביר הגוף המוסדי כ-10% לרשות החדשות במצב של רווח, האם זכום זה הינו נטו בניכוי דמי הצלחה וכו'?**

במצב של עלית ערך תיק ההשקעות, יחושב התשלום לרשות ביחס לעלית ערך ברוטו, ממנו ינוכו 18.5% עליה ורק מההפרש בין העליה הכוללת לבין עליה של 18.5% ישלם הגוף המוסדי לרשות החדשנות 10%, כך שהחישובים מבוצעים על הברוטו.

1. **תחילת התקופה המבוקשת, האם יש אפשרות להתחיל את התקופה מוקדם יותר?**

לא ניתן להתחיל את תקופת ההשקעה יותר מוקדם, בהתאם לסעיף 7.1 לנהלי המסלול.

1. **האם בגוף מוסדי, המורכב מכמה גופים שונים (לדוגמה: קופות גמל, קרנות השתלמות וכו'), האם כל אחד מהם יכול להשקיע ולקבל הגנה במסגרת התכנית?**

בהתאם למסלול ההטבה גוף השקעה מוסדי יגיש בקשה יחידה הכוללת את כל קבוצת החברות שתחתיו לא ניתו להגיש מספר בקשות שונות.

1. **בטופס ההגשה ביחס לצוות ייעוץ חיצוני – אם לגוף ההשקעה של המוסדי, יש חברת ניהול, האם זה נחשב כצוות חיצוני? מהן ההגדרות ל"צוות השקעה יעודי" – האם יכולים להיות מועסקים במסגרת הקבוצה של הגוף המוסדי, או שנדרש גוף יעודי לשם כך?**

צוות יעוץ חיצוני מוגדר כצוות שאינו מועסק באופן ישיר על ידי הגוף המוסדי מגיש הבקשה.

1. **אופציה להרחבת מסגרת ההשקעה, מתי צפוי להיות ידוע האם תהיה אפשרות כזו?**

במסגרת סעיף 10.1 יכולה הרשות לאפשר הגדלה של המסגרת בעד כ-50%, תאריך פרסום זה עדיין אינו ידוע וצפוי להיקבע רק לאחר בחירת הזוכים.

1. **בטבלה 8.2 בטופס המסלול, האם עמודת ב"יעילות" מדובר בפרק הזמן הנדרש או תוכן אחר?**

על הגוף לפרט בסעיף זה האם אותו שלב היה יעיל או ביחס לתהליך שהוא הגדיר, האם הזמן הספיק האם התוצרים שהופקו מספקים וכו' יעילות אינה דווקא מדברת על לוחות זמנים.

1. **בסעיף 9.2 – למה הכוונה ב"שווי המניות"? האם הכוונה לשווי המניות של הגוף המוסדי היום (כלומר בהתבסס על השווי הנגזר מסיבובים מאוחרים יותר), או שווי החברה במועד ההשקעה (לפני / אחרי הכסף)?**

הכוונה היא לשווי במועד ההשקעה.

1. **בסעיף 12.3.1 – מה משמעות השורה “סכום הסיבוב הממוצע”, האם מדובר על הסכום ממוצע של כלל סיבוב ההשקעה או הסכום הממוצע שהגוף המוסדי ישקיע בחברה?**

סכום כל סיבוב ההשקעה, כל המשקיעים שהיו בסיבוב יחד (כמה החברה קיבלה בפועל).

**16 באוגוסט, 2020**

1. **האם ניתן להשקיע באמצעות תאגיד השקעה ייעודי שאינו מאוגד בישראל?**

כן

1. **לגבי פירוט המידע על חברות שהשקענו בהן (בטופס ההגשה), אנחנו חתומים על NDA עם החברות וחלק מהן אמרו שהן מוכנות שנשתף מידע אתכם (לדוגמה הכנסות החברה), רק אם יש גם NDA מולכם. האם אפשרי שתחתמו על NDA?**לא. אתם יכולים לפרט את כלל הנתונים מבלי לנקוב בשם החברה המפורש.
2. **האם היתן להשקיע בחברת הייטק ישראלית המאוגדת כשותפות?**

חברת הייטק ישראלית בהוראות המסלול היא תאגיד שהתאגד כדין בישראל. אין מגבלה על התאגדות התאגיד כשותפות.

1. **סעיף 14 ב"הצהרות" - האישור הנדרש לפי סעיף 2 לתקנות לעידוד מחקר ופיתוח בתעשייה  (התניית אישורים – שכר מינימום) התשע"א 2011. הואיל והמבקש הינו בנק, מבוקש שההצהרה תינתן בשם הבנק בלבד (ולא בעלי השליטה בו)**

זאת דרישה לפי חוק החדשנות. אם יש בעלי שליטה צריך לתת הצהרה גם עבורם

1. **עפ"י חוו"ד משפטית שקיבלנו, הבנק מנוע עפ"י כללי הסודיות הבנקאית וההסכמים החתומים עם הלקוח, להעביר מידע לגורמים צד ג' שאינם מוגדרים עפ"י חוק כמי שהבנק יכול להעביר להם מידע על לקוחותיו. עצם ההתחייבות של רשות החדשנות לשמירת סודיות, כשלעצמה, אינה מאפשרת את מסירת המידע על הלקוחות. ניתן שבמקום שם החברה/משקיעים מובילים, נציין חברה א', ב'/ משקיע מוביל א', ב' , וכן הלאה, וכן את תחום הפעילות הספציפי של החברה/סוג העיסוק של המשקיע המוביל ?**

יש לפרט ככל הניתן. ייתכן ואפשר לבקש הסכמה מהחברות שקיבלו מהן הלוואות לחשוף מידע מסוים לטובת ההליך מול רשות החדשנות.